ישראל כרמל

ישראל כרמל (נולד ב-19 במאי 1938, י"ח באייר תרצ"ח) הוא מורה להיסטוריה שהפך להיות מוציא לאור ישראלי, היה הבעלים והמנהל של הוצאת כנה והוצאת כרמל.

 ביוגרפיה 
כרמל נולד בל"ג בעומר, בבית חולים בתר בחיפה,כיום: בית חולים סיעודי ובית אבות פבזנר, רח' פבזנר 39, חיפה. וגדל בקריית מוצקין. אביו, יוסף, היה איש גדוד העבודה ועבד כאחראי על הספקת המים בקריית מוצקין. אמו, זהבה, ילידת וילנה, באה ממשפחה מסורתית והייתה עקרת בית. במשפחה היה עוד אח אחד, מבוגר ממנו.

בשנים 1954-1944 למד בבית ספר יסודי ותיכון "אחדות" בקריית מוצקין. בשנים 1956-1954 למד בתיכון קריית חיים.

תנועת הנוער הראשונה שאליה הלך הייתה בני עקיבא, והמדריך שלו שם היה פרופ' אהרן דותן, מהחוג לבלשנות באוניברסיטת תל אביב. בהמשך עבר לתנועת המחנות העולים.

עם סיום לימודיו התיכוניים שירת בשנים 1959-1956 שירות צבאי בנח"ל מוצנח עם גרעין 'מתערים'. הגרעין נשלח להשלים את קיבוץ מנרה, ושם חי תקופה קצרה. הוא היה גם שליח (קומונר) של תנועת המחנות העולים וערך את ביטאון התנועה, 'במבחן'.

עם תום שירותו הצבאי למד בשנים 1965-1962 היסטוריה כללית והיסטוריה של עם ישראל באוניברסיטה העברית בירושלים.

בהמשך לימד כרמל היסטוריה ואזרחות כ-13 שנה. בשנים 1967-1965 לימד בבית ספר אזורי ע"ש צוק בבאר טוביה. בשנים 1972-1967 לימד בבית ספר מקצועי לבנים ברנדייס בירושלים,ב-1984 התאחד בית ספר ברנדייס, שהיה בית ספר מקצועי לבנים, עם בית הספר תיכון ע"ש סליגסברג, שהיה בית ספר מקצועי לבנות. בית הספר שינה אז את שמו ל"בית הספר התיכון המקיף ע"ש סליגסברג - ברנדייס". ובשנים 1979-1972 בבית הספר התיכון ע"ש דנמרק בירושלים.כמורה, לימד כרמל את תלמידיו את הדרשה על ההר מתוך הברית החדשה. מעשה זה שלו הביא את זבולון המר להגיש שאילתה בכנסת, האם מותר למורה בבית ספר תיכון ישראלי ללמד את הברית החדשה. יגאל אלון, שהיה אז שר החינוך השיב תשובה חיובית. 

במקביל עבד כעורך באנציקלופדיה העברית. כשהוצאת האנציקלופדיה העברית הסתיימה, הוא החליט לפתוח הוצאת ספרים.

ב-1979 הוא פתח עם חברו, אביתר נור, את הוצאת כנה. בשנת 1986 נפרדו שני השותפים. לאחר הפרידה הוצאת כנה עברה לפעול במסגרת הוצאת כרטא, וכרמל פתח לבדו את הוצאת כרמל הקרויה על שמו. ההוצאה פועלת כהוצאת ספרים עצמאית יותר משלושה עשורים והוציאה לאור יותר מ-2,300 כותרים. ב-2022 נמכרה ההוצאה להוצאת ידיעות ספרים והפכה להוצאה בת שלה.

על פועלו בתחום ההוצאה לאור, קיבל כרמל כמה עיטורים ותארים:

בשנת 2001 הוענק לו עיטור "cavalero" של מסדר ההצטיינות של הרפובליקה של איטליה מטעם ממשלת איטליה. העיטור הוענק על ההוצאה לאור של תרגומים מאיטלקית ובעיקר על ההוצאה לאור של הספר דקאמרון מאת ג'ובאני בוקאצ'ו.

ב-18 באפריל 2013 הוענק לו אות אביר מסדר האמנויות והספרות מטעם ממשלת צרפת. העיטור הוענק על ההוצאה לאור של תרגומים מצרפתית ובעיקר על ההוצאה לאור של הספר הווידויים מאת ז'אן-ז'אק רוסו.

ב-28 בדצמבר 2021 קיבל כרמל תואר עמית כבוד מהאוניברסיטה הפתוחה. הנימוקים המפורטים להענקת תואר הכבוד פורטו בהודעה לציבור שפרסמה האוניברסיטה הפתוחה. כרמל גם קשור בקשרים מקצועיים וחברתיים למספר חברי סגל באוניברסיטה הפתוחה, ובהם: פרופ' אבריאל בר-לבב, פרופ' גיא מירון, ופרופ' דניס שרביט.

ביוני 2023 לכבוד שבוע הספר העברי הזמינו נשיא המדינה יצחק הרצוג ורעייתו מיכל את זקן המו"לים בישראל, ישראל כרמל, העורך והמו"ל של הוצאת כרמל, למשכן הנשיא בירושלים.

 פועלו בתחום ההוצאה לאור 
כרמל שואף להוציא לאור בהוצאה שלו ספרים איכותיים, הן בתחום השירה והספרות העברית והן בתחום תרגומי שירה וספרות מתרבות העולם. לצד תרגומים משפות כמו: יידיש, איטלקית, אנגלית, גרמנית, ספרדית, צרפתית ורוסית, יצאו לאור בהוצאה גם ספרים, שתורגמו משפות שהתרגום מהן לעברית אינו שכיח, כמו: הונגרית, טורקית, יוונית, יוונית עתיקה, לטינית, סנסקריט, סרבו-קרואטית ופינית. מעיון בקטלוג ספרי ההוצאה, ברור כי המניע להוצאת הספרים היה בעיקר מניע של איכות ועניין תרבותי.

בנוסף מוציא כרמל גם שורה של כתבי עת ובהם: כתב העת לשירה כרמל, כתב העת לשירה ולביקורת "כתובת", כתב העת הספרותי עמדה, כתב העת לביקורת במדעי הרוח והחברה קתרסיס, כתב העת הרב-תחומי אלפיים העוסק בהגות על תרבות ישראל, כתב העת לאמנויות הבמה במות ומסך וסדרת הפרסומים "כיכר - בימה ליהדות ישראלית".

בשיחות ובריאיונות אתו, כרמל התגאה במיוחד בהוצאתו לאור של ספרו של יוסף בן מתתיהו, תולדות מלחמת היהודים ברומאים, בהוצאה לאור של ספרו של ג'ונתן סוויפט, מסעות גוליבר, שאותו איירה בתו, ובאסופה של נובלות וסיפורים רוסיים בשם "נפש כנועה".

 חיים אישיים 
נשוי לנעמה לבית הלר, אותה הכיר בגרעין הנח"ל, שהיא ד"ר לחקר הסרטן. אב לבת ושני בנים. התגורר במשך שנים רבות בשכונת גבעת המבתר בירושלים.

 ראו גם 

 הוצאת כרמל
 כרמל (כתב עת)

 קישורים חיצוניים 






 הערות שוליים 

קטגוריה:מו"לים ישראלים
קטגוריה:בוגרי המחנות העולים
קטגוריה:ירושלים: אישים
קטגוריה:בוגרי תיכון קריית חיים
קטגוריה:ישראלים שנולדו ב-1938